Diari Oficial de la Generalitat Valenciana


Sumari del DOGV 4533, del 30-06-2003 (2003/7808)

DECRET 77/2003, de 27 de juny, del Consell de la Generalitat, pel qual modifica el Decret 235/1999, de 23 de desembre, pel qual regula el règim de precedències en l'àmbit de la Comunitat Valenciana.
------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2003/06/27/77/dof/vci/html**

### Dades del document

Número de DOGV
:   4533

Data del DOGV
:   30-06-2003

Secció del DOGV
:   I. DISPOSICIONS GENERALS

Número del document
:   2003/7808


Data del document
:   27-06-2003

Organisme emissor
:   Presidència de la Generalitat

Tipus de document
:   Decret

Anàlisi jurídica

 Descriptors 

:   * administració pública
    * poders públics
    * relació diplomàtica
    * legislació

DECRET 77/2003, de 27 de juny, del Consell de la Generalitat, pel qual modifica el Decret 235/1999, de 23 de desembre, pel qual regula el règim de precedències en l'àmbit de la Comunitat Valenciana. [2003/7808]
  
Mitjançant el Decret 235/1999, de 23 de desembre, el Consell de la Generalitat va regular el règim de precedències en l'àmbit de la Comunitat Valenciana. Segons ja s'advertia en la part expositiva, la finalitat de la norma era la d'ordenar la casuística relativa a la representació externa aplicable davant la concurrència d'autoritats i òrgans en actes oficials.
  
No obstant això, després de l'entrada en vigor s'han produït una sèrie de modificacions en el nostre ordenament autonòmic que han vingut a incidir necessàriament en la regulació que contenia el decret esmentat. Esta incidència, a més, s'ha vist accentuada per la remarcada casuística que, com ja s'ha dit, és pròpia i inevitable en este tipus d'ordenacions.
  
Dins les modificacions normatives esdevingudes, s'ha de citar, en primer lloc, l'operada en la Llei 5/1983, de 30 de desembre, de la Generalitat, de Govern Valencià, a través de la Llei 1/2002, de 26 de febrer. En particular, s'ha de significar la nova regulació que s'efectuava de l'organització i estructura de l'administració de la Generalitat, que ha comportat l'estructuració en tres nivells de l'organització de les conselleries: òrgans superiors, nivell directiu i nivell administratiu.
  
En segon terme, cal esmentar igualment la Llei 6/2002, de 2 d'agost, de la Generalitat, d'Estatut dels Expresidents de la Generalitat. La finalitat essencial d'esta norma ha sigut la de reconéixer el paper de les persones que han servit a la Comunitat Valenciana com a titulars de la més alta magistratura de la Generalitat, reconeixement que necessàriament s'ha de vore ampliat al règim de precedències corresponent que en el nostre ordenament s'establix.
  
En virtut del que exposa i de conformitat amb el que establix l'article 22.e) de la Llei 5/1983, de 30 de desembre, de la Generalitat, de Govern Valencià, després de la deliberació del Consell de la Generalitat, en la reunió del dia 27 de juny de 2003, i a proposta del seu president,
  
DECRETE
  
Article únic
  
S'aprova la modificació de determinats preceptes del Decret 235/1999, de 23 de desembre, del Consell de la Generalitat, pel qual es regula el règim de precedències en l'àmbit de la Comunitat Valenciana, que passen a tindre la redacció següent:
  
1. L'article 3 queda redactat en els següents termes:
  
«En els actes oficials de caràcter general organitzats per la Comunitat Autònoma Valenciana regirà l'orde de precedències següent:
  
1. President o presidenta de la Generalitat.
  
2. President o presidenta de les Corts Valencianes.
  
3. Vicepresidents o vicepresidentes del Consell de la Generalitat.
  
4. Altres consellers o conselleres del Consell de la Generalitat, pel seu orde.
  
5. Alcalde o alcaldessa del municipi en què tinga lloc l'acte.
  
6. President o presidenta de la diputació en la província del qual s'organitze l'acte.
  
7. Expresidents o expresidentes de la Generalitat.
  
8. President o presidenta del Consell Jurídic Consultiu de la Comunitat Valenciana.
  
9. President o presidenta del Consell Valencià de Cultura.
  
10. Síndic o sindica major de Comptes i síndic o sindica de Greuges.
  
11. President o presidenta de l'Acadèmia Valenciana de la Llengua.
  
12. Vicepresidents o vicepresidentes i secretaris o secretàries de les Corts Valencianes, pel seu orde.
  
13. Portaveus dels grups parlamentaris.
  
14. Rectors o rectores de les universitats de la Comunitat Valenciana.
  
15. President o presidenta del Comitè Econòmic i Social de la Comunitat Valenciana.
  
16. Presidents o presidentes de les diputacions provincials.
  
17. Secretaris autonòmics o secretàries autonòmiques.
  
18. Delegats o delegades territorials del Govern Valencià.
  
19. Diputats autonòmics o diputades autonòmiques.
  
20. Expresidents o expresidentes de les Corts Valencianes.
  
21. Sotssecretaris o sotssecretàries, directors o directores generals i assimilats o assimilades.
  
22. Consellers o conselleres del Consell Jurídic Consultiu de la Comunitat Valenciana.
  
23. Adjunts o adjuntes del síndic o sindica de Greuges.
  
24. Altres membres de les corporacions locals.
  
En els actes oficials de caràcter general organitzats per altres autoritats i institucions de la Comunitat Valenciana no podrà alterar-se, per a les autoritats i institucions de la Comunitat Valenciana, l'orde establit en el present reglament, sense perjuí que es respecte la tradició del lloc en determinats actes».
  
2. L'article 4 queda redactat en els termes següents:
  
«Les precedències dins de cada nivell seguiran l'ordenació següent:
  
- Vicepresidents o vicepresidentes i la resta de consellers o conselleres segons l'orde establit en l'annex.
  
- Expresidents o expresidentes de la Generalitat per l'orde cronològic del seu nomenament, de major a menor antiguitat.
  
- Expresidents o expresidentes de les Corts Valencianes per l'orde cronològic del seu nomenament, de major a menor antiguitat.
  
- Presidents o presidentes de les diputacions provincials pel nombre d'habitants de les províncies respectives, sense perjuí de la precedència que correspon al president o presidenta de les diputació en la província del qual s'organitze l'acte.
  
- Portaveus dels grups parlamentaris pel nombre de membres que els componen.
  
- Diputats autonòmics o diputades autonòmiques per l'orde d'obtenció d'escons.
  
- Secretaris autonòmics o secretàries autonòmiques, sotssecretaris o sotssecretàries i directors o directores generals segons el seu rang i, dins del mateix rang, per l'orde de les conselleries que es fixa en l'annex.
  
- Delegats o delegades territorials del Govern Valencià donant preferència al o la de la província en què tinga lloc l'acte, i la resta pel nombre d'habitants de la província respectiva.
  
- Els rectors o rectores de les universitats segons la data de la seua creació, de major a menor antiguitat.
  
- Alcaldes o alcaldesses segons el nombre d'habitants dels municipis respectius, començant en tot cas pels o per les de Valencia, Alacant i Castelló de la Plana, per ser capitals de província, i sense perjuí de la precedència de l'alcalde o de l'alcaldessa del municipi en què tinga lloc l'acte.
  
- Diputats o diputades provincials i regidors o regidores per l'orde que figura en la seua respectiva corporació, amb preferència dels o de les de la província i municipi en què tinga lloc l'acte.
  
Respecte a la resta, se'n tindrà en compte el nombre d'habitants».
  
DISPOSICIÓ FINAL
  
El present decret vigirà el dia de la publicació en el Diari Oficial de la Generalitat Valenciana.
  
València, 27 de juny de 2003.
  
El president de la Generalitat,
  
FRANCISCO CAMPS ORTIZ


Còpia Permalink ELI